Джабэ нэкIур и фэеплъу
«Кавказ Ищхъэрэм и урысей сетхэр» компанием и «Къэббалъкъэнерго» къудамэм иджыблагъэ зэфIигъэкIащ Бахъсэн и псыхъуащхьэхэм зыщызыгъэпсэху туристхэмрэ альпинистхэмрэ Iуащхьэмахуэ зэрыдэкI джабэ нэкIухэм ящыщу метр 3500-рэ зи лъагагъ щIыпIэм деж щагъэува ТекIуэныгъэм и мемо-риалым (Къэбэрдей-Балъкъэрым и Лъэпкъ музейм и зы Iыхьэщ) электрокъару ешэлIэным хуэгъэзауэ иригъэкIуэкIа лэжьыгъэ псори.
Тхыдэм къызэрыхэщыжымкIэ, 1942-1943 гъэхэм бгыжь уардэм и Iэшэлъашэм советыдзэм зэхэуэ гуащIэхэр щригъэкIуэкIащ, Кавказым и къущхьэщIыб лъэныкъуэм нэмыцэ-фашист зэрыпхъуакIуэхэр иримыгъэхьэн папщIэ.
«ТекIуэныгъэ Иныр илъэс 75-рэ щрикъум ирихьэлIэу, мемориалым «етIуанэ гъащIэ» идогъэгъуэтыж — абы и пэш кIуэцIхэр къыдогъэщIэрэщIэж. Ар зэдгъэхъулIэн хьисэпкIэ едгъэкIуэкI лэжьыгъэхэм хыхьэу, дэ энергетикхэм захуэдгъэзащ. Компанием и IэщIагъэлIхэм яхузэфIэкI псори ялэжьащ, зи мыхьэнэр лъагэу куэдым къалъытэ IуэхущIапIэм Фэеплъымрэ щIыхьымрэ я илъэсым къриубыдэу къахуэкIуэну хьэщIэхэр ирагъэблагъэфын хуэдэу», — жеIэ Къэбэрдей-Балъкъэр Лъэпкъ музейм и унафэщI Накуэ Феликс.
Мемориалыр мыин дыдэми (абы и пэш кIуэцIхэр, псори зэхэту, зэрыхъур метр зэбгъузэнатIэ 80-м нызэрыхьэсщ), зэзыгъэлъагъуну щIыхьэ туристхэм, альпинистхэм я бжыгъэр зы илъэсым къриубыдэу цIыху мини 9-м щIегъу.
Музейм и дапхъэхэм телъ хьэпшыпхэм яхыболъагъуэ мы щIыпIэм щызэпэщIэувауэ щыта лъэныкъуитIми зэрахьа Iэщэ-фащэм, зытрырагъэха сурэтхэм ящыщу къагъуэтыжахэр.
КЪУМАХУЭ Аслъэн.
